McCain pas aan by die droogte met 'n nuwe sakemodel - ProAgri
by Benine Ackermann 13th April 2017, 7:33 am 191 Views Comments Off on McCain pas aan by die droogte met 'n nuwe sakemodel
Die droogte het 'n beduidende invloed op die landbougewasse, gehalte en die pryse gehad. Dit dwing maatskappye soos McCain Suid-Afrika om hulle sakemodelle aan te pas om die impak te versag.
Hoewel daar reën geval het en damvlakke verbeter het, sal dit steeds maande neem vir oesopbrengste en kwaliteit om heeltemal na normaal terug te keer. In sommige gevalle is tot 30% van plaaslike oeste verloor.
Aartappelboere is onder diegene wat die hardste getref is. Baie geplante aartappels moes gouer uitgehaal word as wat beplan is weens 'n gebrek aan besproeiingswater. Dit het gelei tot kleiner en minder as gewoonlik aartappels wat geoes is, met gewasse wat meer kwesbaar is vir misvorming, sekondêre groei, lae droë stofinhoud en hoë suikervlakke – dit alles kan die produk onbruikbaar maak.
Groentegewasse het ook 'n daling in opbrengste en gehalte gehad, met sommige boere wat tot 15% van hulle groenbone en 20% van hulle worteloeste verloor het. Min grondwaterreservate, waterverbruikskwotas en stygende temperature het baie boere verhoed om oeste doeltreffend te besproei, wat gelei het tot groot oesverliese en lae opbrengste. As gevolg van hierdie faktore het groente en aartappelpryse gestyg.
"Die droogte het baie druk op vraag en aanbod geplaas," sê Deolinda Da Costa, bemarkingsbestuurder by McCain Foods Suid-Afrika. "Ons het ons waardeketting ontwikkel en die veranderinge het 'n belangrike rol gespeel in die ondersteuning aan boere en die beheer van prysstygings vir verbruikers.
Elke McCain-aanleg het 'n toegewyde waterverbruikspan wat daagliks verbruiksresultate hersien en voorstelle gee wat aspekte soos watervloei, prosesverfynings en verskillende prosetegnologieë insluit.
"Ons waterbenuttingstrategie het 'n 42% afname in waterverbruik gesien by ons Springs-aanleg en 'n 23% vermindering by die Delmas-aanleg oor die afgelope twee jaar," voeg Deolinda by.
Dit sal 'n paar maande neem vir oesopbrengste en die gehalte om terug te keer na normaal en die droogte sal nog 'n ruk deur boere gevoel word.